## Pravilnik o naknadi, obrascu i sadržaju dozvole za obavljanje rekreacijsko-športskog ribolova na moru

### NN 158/1998 (10.12.1998.), Pravilnik o naknadi, obrascu i sadržaju dozvole za obavljanje rekreacijsko-športskog ribolova na moru

# MINISTARSTVO POLJOPRIVREDE I ŠUMARSTVA

Na temelju članka 7. stavka 5., članka 35. i članka 46. stavka 3. Zakona
o morskom ribarstvu ("Narodne novine", br. 46/97 - pročišćeni
tekst) ministar poljoprivrede i šumarstva donosi

## **PRAVILNIK**

### **O NAKNADI, OBRASCU I SADRŽAJU DOZVOLE ZA OBAVLJANJE REKREACIJSKO-ŠPORTSKOG RIBOLOVA NA MORU**

Članak 1.

Ovim Pravilnikom propisuje se način određivanja visine naknade za obavljanje
rekreacijsko-športskog ribolova na moru te obrasci i sadržaj dozvola za
obavljanje rekreacijsko-športskog ribolova na moru.

Članak 2.

(1) Dozvola za obavljanje rekreacijsko-športskog ribolova na moru za
hrvatske ili strane državljane (u tekstu koji slijedi: dozvola) izdaje
se na rok i to:

1. - za jedan (1) dan;

2. - za tri (3) dana;

3. - za sedam (7) dana;

4. - za trideset (30) dana.

(2) Visina naknade za dozvole iz stavka 1. ovoga članka utvrđuje se
u iznosu od:

1. - 40,00 kuna za dozvolu za jedan (1) dan;

2. - 100,00 kuna za dozvolu za tri (3) dana;

3. - 150,00 kuna za dozvolu za sedam (7) dana;

4. - 300,00 kuna za dozvolu za trideset (30) dana.

Članak 3.

(1) Dozvola za obavljanje rekreacijsko-športskog ribolova na moru za
tekuću kalendarsku godinu (u tekstu koji slijedi: godišnja dozvola) izdaje
se samo:

1. - hrvatskim državljanima koji su invalidi Domovinskog rata i

2. - hrvatskim ili stranim državljanima sa stalnim nastanjenjem (prebivalištem)
u Republici Hrvatskoj, koji su članovi udruga, kao što su športski klubovi
ili društva športske rekreacije (u tekstu koji slijedi: športski klubovi),
učlanjenih u Hrvatski savez za športski ribolov na moru ili Hrvatski ronilački
savez.

(2) Visina naknade za godišnju dozvolu iz stavka 1. ovoga članka utvrđuje
se u iznosu od:

1. - 10,00 kuna za invalide Domovinskog rata;

2. - 15,00 kuna za osobe do 18 godina života;

3. - 50,00 kuna za osobe koje su umirovljenici ili koje su navršile
60 godina života ili koje u tekućoj kalendarskoj godini za koju se izdaje
dozvola navršavaju 60 godina života;

4. - 200,00 kuna za osobe od 18 do 60 godina života.

(3) Godišnja dozvola za invalide Domovinskog rata vrijedi samo uz predočenu
iskaznicu udruge invalida Domovinskog rata.

(4) Godišnja dozvola iz stavka 2. točka 2, 3. i 4. ovoga članka vrijedi
samo uz predočenu člansku kartu športskog kluba učlanjenog u Hrvatski savez
za športski ribolov na moru ili Hrvatski ronilački savez.

(5) Godišnja dozvola iz stavka 1. točke 2. i stavka 2. točke 3. ovoga
članka za osobu koja je umirovljenik, a koja nije navršila 60 godina života
ili koja u tekućoj kalendarskoj godini za koju se plaća naknada neće navršiti
60 godina života, izdat će se samo nakon što ta osoba predoči odrezak mirovine.

Članak 4.

(1) Dozvole i godišnje dozvole navedene u članku 2. i članku 3. ovoga
Pravilnika ne vrijede za lov TUNA (Thunnus thynnus), IGLUNA (Xiphias gladius)
IGLANA (Tetrapturus belone).

(2) Isključivo za lov tuna, igluna i iglana u rekreacijsko-
-športskom ribolovu na moru izdaje se posebna dozvola na rok od šezdeset
(60) dana.

(3) Visina naknade za dozvolu iz stavka 2. ovoga članka iznosi 500,00
kuna.

Članak 5.

(1) Ovlaštenici posebne dozvole za lov tuna, igluna i iglana obvezni
su, u roku od sedam (7) dana nakon završenog ribolova, dostaviti izvješće
o ulovu.

(2) Izvješće o ulovu iz stavka 1. ovoga članka dostavlja se na evidencijskom
listiću koji se ovlašteniku izdaje uz dozvolu za lov tuna, igluna i iglana.

Članak 6.

Datumi upisani u dozvolama označavaju početak i završetak prava obavljanja
rekreacijsko-športskog ribolova i to:

- od 00,00 sati do 24,00 sata kod dozvola za jedan dan;

- od 00,00 sati prvog datuma (početak ribolova) do 24,00 sata zadnjeg
datuma (završetak ribolova) kod dozvola: za tri dana u tjednu, za sedam
dana, za trideset dana i za šezdeset dana.

- od 00,00 sati 1. siječnja (početak ribolova) do 24,00 sata 31. prosinca
(završetak ribolova) kod godišnje dozvole.

Članak 7.

(1) Dozvola se sastoji od prednje strane i poleđine dimenzija 14¤10,5
cm.

Svaka strana dozvole podijeljena je u dva dijela, a svaki od njih ima
dimenzije 7¤10,5 cm.

(2) Na prednjoj strani dozvole su stranice označene sa 1. i 3., a na
poleđeni su stranice označene sa 2. i 4.

Članak 8.

(1) Na obrascu svih vrsta dozvola iz članka 2., članka 3. i članka 4.
ovoga Pravilnika u dijelovima označenim sa rednim brojevima 1. i 3. od
vrha prema dnu je tekst sljedećeg sadržaja:

- grb Republike Hrvatske u boji;

- naziv ministarstva koje izdaje dozvolu;

- naziv dozvole;

- tekuća kalendarska godina i rok na koji se dozvola izdaje;

- serijski broj dozvole;

- cijena dozvole.

(2) Kod godišnje dozvole za hrvatske državljane invalide Domovinskog
rata navedeno je da dozvola vrijedi samo uz predočenje iskaznice udruge
invalida Domovinskog rata.

(3) Kod godišnjih dozvola za hrvatske državljane ili strane državljane
sa stalnim nastanjenjem (prebivalištem) u Republici Hrvatskoj, koji su
članovi športskih klubova učlanjenih u Hrvatski savez za športski ribolov
na moru ili Hrvatski ronilački savez, navedeno je da dozvola vrijedi uz
predočenje članske iskaznice športskog kluba koji je učlanjen u jedan od
navedenih Saveza.

Članak 9.

Na obrascu dozvole iz članka 4. ovoga Pravilnika navedeno je da dozvola
vrijedi za ribolov na moru za lov tuna, igluna i iglana.

Članak 10.

Na obrascu svih vrsta dozvola iz članka 2. i članka 4. ovoga Pravilnika
u dijelovima označenim sa rednim brojem 2. i 4. od vrha prema dnu sa četiri
vodoravne crte i pravokutnik u koji se upisuju sljedeći podaci:

- ime i prezime ovlaštenika;

- JMBG ili broj putovnice ovlaštenika:

- mjesto i datum (dan, mjesec i godina) kada je dozvola prodana ovlašteniku;

- tko je prodao dozvolu ovlašteniku.

Članak 11.

Na obrascu svih vrsta dozvola iz članka 3. ovoga Pravilnika u dijelovima
označenim sa rednim brojem 2. i 4. od vrha prema dnu su četiri vodoravne
crte i pravokutnik u koji se upisuju sljedeći podaci:

- ime i prezime ovlaštenika:

- adresa ovlaštenika (mjesto, ulica i kućni broj);

- JMBG ovlaštenika;

- mjesto i datum (dan, mjesec i godina) kada je dozvola prodana ovlašteniku;

- tko je prodao dozvolu ovlašteniku.

Članak 12.

(1) O izdanim dozvolama vodi se središnja evidencija u Ministarstvu
poljoprivrede i šumarstva.

(2) Pravne i fizičke osobe, koje u ime i za račun Ministarstva poljoprivrede
i šumarstva prodaju dozvole, na obrazac dozvole upisuju sve tražene podatke
i nakon toga jedan dio obrasca dozvole daju ovlašteniku a drugi dio (na
kojem je dijagonalno otisnuta crvena crta) dostavljaju Ministarstvu poljoprivrede
i šumarstva.

(3) Obveze iz stavka 2. ovoga Pravilnika odnose se i na područne jedinice
Ministarstva poljoprivrede i šumarstva kad izdaju dozvole za obavljanje
rekreacijsko-športskog ribolova na moru.

(4) Obrazac dozvole koji se izdaje ovlašteniku dozvole mora biti plastificiran-laminiran.

Članak 13.

Podaci o obrascu dozvole ispunjavaju se pisaćim strojem ili rukom tiskanim
slovima.

Članak 14.

Obrasci dozvola za obavljanje rekreacijsko-športskog ribolova na moru
iz članka 2., članka 3. i članka 4. ovoga Pravilnika tiskaju se sa zaštitom
od krivotvorenja i toniraju se:

1. - u svijetlo roza boji, dozvola za jedan (1) dan;

2. - u svijetlo smeđoj boji, dozvola za tri (3) dana;

3. - u zelenoj boji, dozvola za sedam (7) dana;

4. - u smeđoj boji, dozvola za hrvatske državljane invalide Domovinskog
rata;

5. - u svijetlo oker boji, godišnja dozvola za hrvatske državljane invalide
Domovinskog rata;

6. - u svijetlo zelenoj boji, godišnja dozvola za hrvatske državljane
sa stalnim nastanjenjem (prebivalištem) u Republici Hrvatskoj do 18 godina
života, koji su članovi športskih klubova učlanjenih u Hrvatski savez za
športski ribolov na moru ili Hrvatski ronilački savez;

7. - u svijetlo ljubičastoj boji, godišnja dozvola za hrvatske državljane
i strane državljane sa stalnim nastanjenjem u Republici Hrvatskoj koji
su umirovljenici ili koji su navršili 60 godina života ili koji u godini
za koju se izdaje dozvola navršavaju 60 godina života, koji su članovi
športskih klubova učlanjenih u Hrvatski savez za športski ribolov na mora
ili Hrvatski ronilački savez;

8. - u svijetlo plavoj boji, godišnja dozvola za hrvatske državljane
i strane državljane sa stalnim nastanjenjem u Republici Hrvatskoj od 18
do 60 godina, koji su članovi športskih klubova učlanjenih u Hrvatski savez
za športski ribolov na moru ili u Hrvatski ronilački savez;

9. - u narančastoj boji, dozvola za šezdeset (60) dana isključivo za
lov tuna, igluna i iglana.

Članak 15.

Obrasci svih dozvola tiskani su uz ovaj Pravilnik i čine njegov sastavni
dio (Prilozi od 1. do 9.).

Članak 16.

(1) Godišnje dozvole za hrvatske državljane invalide domovinskog rata
prodavat će:

- područne jedinice Ministarstva poljoprivrede i šumarstva;

- Hrvatski savez za športski ribolov na moru i

- Hrvatski ronilački savez.

(2) Godišnja dozvola za hrvatske državljane invalide Domovinskog rata
prodavat će se građaninu nakon što on predoči rješenje mjerodavnog invalidskog
povjerenstva (o stupnju njegovog tjelesnog oštećenja) ili nakon što predoči
iskaznicu udruge invalida Domovinskog rata.

Članak 17.

Godišnja dozvola vrijedi do kraja tekuće kalendarske godine za koju
je izdana ako je ovlaštenik u momentu izdavanja dozvole ispunjavao sve
uvjete propisane za njeno izdavanje.

Članak 18.

Danom stupanja na snagu ovoga Pravilnika prestaju važiti odredbe Pravilnika
o naknadi, obrascu i sadržaju dozvole za obavljanje rekreacijsko-športskog
ribolova na moru ("Narodne novine", br. 136/97 i 78/98).

Članak 19.

Ovaj Pravilnik stupa na snagu 1. siječnja 1999. godine.

Klasa: 011-02/98-01/104
Urbroj: 525-01-98-1
Zagreb, 30. studenoga 1998.

Ministar
poljoprivrede i šumarstva
**mr. Zlatko Dominiković,** v. r.

**DOZVOLA ZA JEDAN DAN**

*Prednja strana obrasca dozvole                                                                                    Prilog
1*

![](dodaci/1998/1947-01.gif)

*Poleđina obrasca dozvole*

![](dodaci/1998/1947-02.gif)

**DOZVOLA ZA TRI DANA**

*Prednja strana obrasca dozvole                                                                                 Prilog
2*

![](dodaci/1998/1947-03.gif)

*Poleđina obrasca dozvole*

![](dodaci/1998/1947-04.gif)

**DOZVOLA ZA SEDAM DANA**

*Prednja strana obrasca dozvole                                                                             Prilog
3*

![](dodaci/1998/1947-05.gif)

*Poleđina obrasca dozvole*

![](dodaci/1998/1947-06.gif)

**DOZVOLA ZA TRIDESET DANA**

*Prednja strana obrasca dozvole                                                                            Prilog
4*

![](dodaci/1998/1947-07.gif)

*Poleđina obrasca dozvole*

![](dodaci/1998/1947-08.gif)

*Prilog
5*

**GODIŠNJA DOZVOLA ZA HRVATSKE DRŽAVLJANE INVALIDE DOMOVINSKOG RATA**

*Prednja strana obrasca dozvole*

![](dodaci/1998/1947-09.gif)

*Poleđina obrasca dozvole*

![](dodaci/1998/1947-10.gif)

*Prilog
6*

**GODIŠNJA DOZVOLA za hrvatske državljane i strane državljane sa stalnim
prebivalištem u Republici
Hrvatskoj do 18 godina života koji su članovi športskih klubova učlanjenih
u Hrvatski savez za športski
ribolov na moru ili Hrvatski ronilački savez**

*Prednja strana obrasca dozvole*

![](dodaci/1998/1947-11.gif)

*Poleđina obrasca dozvole*

![](dodaci/1998/1947-12.gif)

*Prilog
7*

**GODIŠNJA DOZVOLA za hrvatske državljane i strane državljane sa stalnim
prebivalištem u Republici
Hrvatskoj koji su umirovljenici ili koji su navršili 60 godina života ili
koji u tekućoj kalendarskoj godini za
koju se izdaje dozvola navršavaju 60 godina života, koji su članovi športskih
klubova učlanjenih u
Hrvatski savez za športski ribolov na moru ili Hrvatski ronilački savez**

*Prednja strana obrasca dozvole*

![](dodaci/1998/1947-13.gif)

*Poleđina obrasca dozvole*

![](dodaci/1998/1947-14.gif)

*Prilog
8*

**GODIŠNJA DOZVOLA za hrvatske državljane i strane državljane sa stalnim
prebivalištem u Republici
Hrvatskoj od 18 do 60 godina života, koji su članovi športskih klubova
učlanjenih u Hrvatski savez za
športski ribolov na moru ili Hrvatski ronilački savez**

*Prednja strana obrasca dozvole*

![](dodaci/1998/1947-15.gif)

*Poleđina obrasca dozvole*

![](dodaci/1998/1947-16.gif)

*Prilog
9*

**DOZVOLA za lov tune (Thunnus thynnus), igluna (Xipihias gladius)
i iglana (Tetrapturus belone)**

*Prednja strana obrasca dozvole*

![](dodaci/1998/1947-17.gif)

*Poleđina obrasca dozvole*

![](dodaci/1998/1947-18.gif)

Pravilnik, NN 158/1998-1947
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)